text: 'স্বাধীনতা পদক অপসারণ মানে স্বাধীনতাকে অপসারণ'...-403379 | কালের কণ্ঠ | kalerkantho
  'স্বাধীনতা পদক অপসারণ মানে স্বাধীনতাকে অপসারণ'
  ৮ সেপ্টেম্বর, ২০১৬ ১৪:১৪
  বিএনপির ভাইস চেয়ারম্যান শামসুজ্জামান দুদু বলেছেন, মুক্তিযুদ্ধে গুরুত্বপূর্ণ অবদান রাখায় জিয়াউর রহমানকে বীর উত্তম পদে ভূষিত করেন শেখ মুজিবুর রহমান। এরই অবস্থান ধরে জিয়াউর রহমানকে স্বাধীনতা পদক দেওয়া হয়। স্বাধীনতা পদক বাতিল করে আজকে জাদুঘর থেকে এ স্বাধীনতা পদক অপসারণ করার অর্থ দেশের স্বাধীনতাকে অপসারণ করা।
  বৃহস্পতিবার দুপুরে জাতীয় প্রেসক্লাবে বিএনপির সিনিয়র যুগ্ম মহাসচিব রুহুল কবির রিজভীর বিরুদ্ধে ষড়যন্ত্রমূলক মামলা প্রত্যাহার ও মুক্তির দাবিতে প্রতিবাদ সমাবেশে এ কথা বলেন তিনি। বিএনপি আবার ক্ষমতায় আসবে এমন আশা ব্যক্ত করে তিনি বলেন, সেই সময় জিয়াউর রহমানের স্বাধীনতা পদক আবার ফিরিয়ে দিয়ে জাতীয় জাদুঘরে তা প্রতিস্থাপন করা হবে।
  মিথ্যা-ষড়যন্ত্রমূলক বিভিন্ন মামলায় বিএনপি ও অঙ্গ সংগঠনের অসংখ্য নেতাকর্মীকে সরকার কারাগারে দিয়েছে অভিযোগ করে দলটির এ ভাইস চেয়ারম্যান বলেন, প্রধানমন্ত্রী আপনি যেসব দৃষ্টান্ত স্থাপন করে যাচ্ছেন এর পর ভবিষ্যতে আপনার দলের নেতাকর্মীদের জন্য ভালো হবে না। বিএনপির সিনিয়র যুগ্ম মহাসচিব রুহুল কবির রিজভীসহ সব নেতাকর্মীদের বিরুদ্ধে দায়ের করা মামলা প্রত্যাহার করে তাদের মুক্তির দাবি করেছেন শামসুজ্জামান দুদু।